32006D0663
L 277/2
JURNALUL OFÍCIAL AL UNIUNII EUROPENE
DECIZIA CONSILIULUI
din 19 iunie 2006
de adaptare a Actului de aderare a Bulgariei și României cu privire la dezvoltarea rurală
(2006/663/CE)
CONSILIUL UNIUNII EUROPENE,
având în vedere Tratatul de aderare a Bulgariei și României, semnat la Luxemburg la 25 aprilie 2005, în special articolul 4 alineatul (3),
având în vedere Actul de aderare a Bulgariei și României, în special articolul 22,
având în vedere propunerea Comisiei,
având în vedere avizul Parlamentului European (1),
întrucât:
(1)
Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) (2) modifică acquis-ul în temeiul căruia s-au purtat negocierile de aderare cu Bulgaria și România.
(2)
Prin urmare, este necesară adaptarea Actului de aderare a Bulgariei și României pentru a asigura compatibilitatea acestuia cu Regulamentul (CE) nr. 1698/2005.
(3)
Este necesară adoptarea dispozițiilor tranzitorii și a normelor de aplicare în domeniul dezvoltării rurale pentru perioada de programare cu începere de la 1 ianuarie 2007, în conformitate cu procedura prevăzută la articolul 90 alineatul (2) din Regulamentul (CE) nr. 1698/2005. Prin urmare, trebuie adaptate în consecință referințele cuprinse în dispozițiile procedurale ale Actului de aderare a Bulgariei și României.
(4)
Dat fiind acordul politic asupra Regulamentului (CE) nr. 1698/2005 la care au ajuns, Consiliul și Comisia au convenit, printr-o declarație comună asupra Bulgariei și României, prelungirea până în 2013 a măsurii cu privire la serviciile de consultanță prevăzute de anexa VIII la actul de aderare a celor două țări menționate, cu privire la furnizarea unor astfel de servicii către agricultorii care beneficiază de un ajutor pentru exploatațiile de semisubzistență. Trebuie adaptat actul de aderare pentru a ține seama de respectivul acord,
DECIDE:
Articolul 1
Actul de aderare a Bulgariei și României se modifică după cum urmează:
1.
La articolul 29, a doua teză se înlocuiește cu următorul text:
„În cazul în care sunt necesare măsuri tranzitorii speciale în această privință, ele urmează a fi adoptate în conformitate cu procedura prevăzută la articolul 90 alineatul (2) din Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) (*).
(*) JO L 277, 21.10.2005, p. 1. Regulament, astfel cum a fost modificat prin Regulamentul (CE) nr. 1463/2006 (JO L 277, 9.10.2006, p. 1).”" 						
2.
Articolul 34 se modifică după cum urmează:
(a)
alineatul (1) se înlocuiește cu următorul text:
„(1) Pe lângă regulamentele privind dezvoltarea rurală în vigoare la data aderării, dispozițiile prevăzute la secțiunile I, II și III din anexa VIII se aplică Bulgariei și României pentru perioada 2007-2009, cu excepția secțiunii I punctul D din anexa menționată, care se aplică și pe parcursul perioadei 2010-2013 în ceea ce privește furnizarea de servicii de consultanță agricultorilor ce beneficiază de un ajutor pentru exploatațiile de semisubzistență. Dispozițiile financiare speciale prevăzute la secțiunea IV din anexa VIII se aplică Bulgariei și României pe parcursul perioadei de programare 2007-2013.”
(b)
alineatul (3) se înlocuiește cu următorul text:
„(3) În cazul în care este necesar, normele pentru punerea în aplicare a dispozițiilor anexei VIII se adoptă în conformitate cu procedura prevăzută la articolul 90 alineatul (2) din Regulamentul (CE) nr. 1698/2005.”
Articolul 2
Prezenta decizie se redactează în limbile germană, engleză, daneză, spaniolă, estonă, finlandeză, franceză, greacă, maghiară, irlandeză, italiană, letonă, lituaniană, malteză, olandeză, poloneză, portugheză, slovacă, slovenă, suedeză, cehă, bulgară și română, fiecare dintre aceste douăzeci și trei de texte fiind în egală măsură autentic.
Articolul 3
Prezenta decizie intră în vigoare la 1 ianuarie 2007, sub rezerva intrării în vigoare a Tratatului de aderare a Bulgariei și României la Uniunea Europeană.
Adoptată la Luxemburg, 19 iunie 2006.